

*Informācija plašsaziņas līdzekļiem
06.08.2025*

**Aizvadīta Latvijas Mikologu biedrības vasaras nometne “Radošā Rogovka”**

**Augusta pirmajā nedēļas nogalē Latvijas Mikologu biedrība (LMB) pulcēja mikologus, sēņu interesentus un radošos domubiedrus vasaras nometnē “Radošā Rogovka”. Trīs dienu garumā dalībnieki gan padziļināti pētīja sēnes, gan iesaistījās praktiskās un radošās nodarbībās, kurās sēnes un ķērpji izmantoti kā krāsvielas, pigments un izejmateriāls. Sēņu izstādē bija aplūkojamas tuvākajā apkārtnē ievāktas sēnes, tostarp arī vairākas retas un aizsargājamas sugas.**

**Zaļajā klasē** notika **sēņu izstāde**, kurā bija apskatāmi vairāk nekā **130 sēņu, 50 ķērpju** un **6 gļotsēņu** sugu paraugi. Mikologi konsultēja, bet etnomikologi uzklausīja apmeklētāju pieredzes un stāstus par sēņu vākšanu un izmantošanu. Dainas Dārznieku skolā norisinājās meistardarbnīcas — dalībnieki krāsoja dziju ar sēņu krāsvielām, lēja papīru no piepju masas un zīmēja ar tinti, kas iegūta no sēnēm.

Gatavojoties izstādei, tika atrastas vairākas **retas un aizsargājamas sēņu sugas**, tostarp:
– b**altā cūktrifele** (Choiromyces meandiformis) — vietējā sēņu zinātāja Ērika Zača sēņu vietās atrada LMB valdes priekšsēdētājas Diānas Meieres trifeļu mednieks suns Hafrens;
– **zaļā stiklene** (Gliophorus psittacinus) — 2025. gada sēne;
– **Elijas mušmire, meiteņu dižsardzene**, **zīdainā makstaine**, **Šveinica filcene**, kā arī vairākas retas **brūnzobes, zemeszvaigzne, ēzeļu ausene, askusēne *Ascotremella faginea*, kurai pagaidām nav latviskā nosaukuma, un citas.**

Daži paraugi papildināja arī **Latvijas Nacionālā dabas muzeja krājumu**.

Viens no interesantākajiem atradumiem — skrejvaboļu **milnene** (Ophiocordyceps entomorrhiza). Šī sēne inficē dzīvu saimniekorganismu un ietekmē tā uzvedību, liekot pirms nāves izvēlēties sēnes sporu izplatīšanai labvēlīgu vietu. Cilvēkiem milnenes nav bīstamas, tomēr tās turpina fascinēt gan zinātniekus, gan sabiedrību. Retumu atrada Marina Slapakova-Pjankova.

Sēņu dienas novados atbalsta: **Valsts Kultūrkapitāla fonds, Latvijas Vides aizsardzības fonds, Dainas Dārznieku skola, Nautrēnu vidusskola** un citi.

Latvijas Mikologu biedrību informatīvi atbalsta Radio NABA un radio raidījums par sēnēm “Micēlijs” (https://naba.lsm.lv/lv/naba/raidjumi/micelijs/).

**Papildu informācija plašsaziņas līdzekļiem:**
Evita Veinberga
LMB valdes locekle
veinberga@gmail.com
📞 +371 29275931

Mikologu biedrības FB grupa: <https://www.facebook.com/latvijasmikologubiedriba>

Mikologu biedrības FB grupa sēņu sugu noteikšanai: <https://www.facebook.com/groups/692171774191013/>

Youtube: [https://www.youtube.com/@MikoBiedriba](https://www.youtube.com/%40MikoBiedriba)

TikTok: [https://www.tiktok.com/@mikobiedriba](https://www.tiktok.com/%40mikobiedriba)

**Attēli:**

*Ascotremella faginea*, kurai pagaidām nav latviskā nosaukuma. Foto autore: E.Veinberga.

Sēņu izstāde Zaļajā klasē Foto autore: E.Veinberga.

Baltā cūktrifele. Foto autore: E.Veinberga.

Skrejvaboļu **milnene**. Foto autore: E.Veinberga.

Hafrens atradis cūktrifeli! Foto autore: E.Veinberga.